b'\n_START_ARTICLE_\nJo\xc5\xbeef Emanuel Barbo Waxenstein\n_START_SECTION_\n\xc5\xbdivljenje\n_START_PARAGRAPH_\nSlovenski de\xc5\xbeelni in dr\xc5\xbeavni poslanec je bil dvanajst let (1867-1879). Zavzemal se je za rabo sloven\xc5\xa1\xc4\x8dine na Dunaju in je podpiral slovenske kulturne ustanove (\xc4\x8ditalnice, Slovenska matica). Josip Jur\xc4\x8di\xc4\x8d ga je ozna\xc4\x8dil kot \xc4\x8dloveka, ki je od za\xc4\x8detka odlo\xc4\x8dno predstavil slovensko stali\xc5\xa1\xc4\x8de in zna\xc4\x8dajno vztrajal do konca, \xc4\x8desar ni prikrival niti v aristokratski dru\xc5\xbebi. Kot dr\xc5\xbeavni poslanec je leta 1867 obenem z drugimi Slovenci glasoval za dualizem, a proti decembrski ustavi. V zvezi z drugimi avstrijskimi federalisti je leta 1870 izstopil iz dr\xc5\xbeavnega zbora, enako leta 1873, ko je bil sprejet nov zakon o direktnih volitvah. Bil je konzervativen politik in \xc4\x8dlan Hohenwartovega kluba. Gospodarsko je sodeloval pri Kranjski kmetijski slu\xc5\xbebi - bil je njen predsednik._NEWLINE_Imel je dva sinova, Henrika in Antona, ki sta obiskovala slovensko telovadno in narodno dru\xc5\xa1tvo Sokol. Kot njun o\xc4\x8de sta se dru\xc5\xbeila predvsem s Slovenci in postala slovenska narodnjaka. Henrik je umrl v zgodnji mladosti, Anton (* 1862, \xe2\x80\xa0 1930) pa je nasledil slu\xc5\xbebo o\xc4\x8deta kot dr\xc5\xbeavnega poslanca na Dunaju. Na sejah dr\xc5\xbeavnih odbornikov je dosledno poro\xc4\x8dal v slovenskem jeziku. Poro\xc4\x8dil se je z Margit Vidats, h\xc4\x8derko mad\xc5\xbearskega revolucionarja Jano\xc5\xa1e Vidats. V tem zakonu se je rodil Robert Barbo Waxenstein, ki je bil kot ded ponosen Slovenec.'